Minderjarige vermoor toe hy vir sigaret vraFoto: Markusspiske/Pixabay.com Aviwe Mgungubali (26) is vandeesweek in die Atlantis-landdroshof tot tien jaar tronkstraf gevonnis vir die moord op ŉ 15-jarige. Sers. Noloyiso Rwexana, woordvoerder van die polisie, het gesê die moord het op 20 November 2016 plaasgevind toe die 15-jarige vir Mgungubali ŉ sigaret gevra het terwyl hy [Mgungubali] op sy selfoon was. “Toe die minderjarige aanhou vra vir ŉ sigaret het die beskuldigde kwaad geword, ŉ mes uit sy sak gehaal en die jong man in die bors gesteek het,” het Rwexana gesê. Die slagoffer is na die Wesfleur-hospitaal gehaas, maar het daar aan sy beserings beswyk. Die beskuldigde het ŉ pleitooreenkoms met die staat aangegaan en het erken dat hy die seun dood gemaak het. “Die staatsaanklaer, speurders en die oorledene se familie het ooreengekom op die pleitooreenkoms en die vonnis van tien jaar.” Mgungubali is tydens die vonnisoplegging belet om ooit weer ŉ vuurwapen te besit.